Projektas

Lietuvos Respublikos Vyriausybė

nutarimas

DĖL Lietuvos respublikos vyriausybės 2004 m. rugpjūčio 19 d. nutarimo nr. 996 „dėl saugomų teritorijų tipinių apsaugos reglamentų patvirtinimo“ pakeitimo

2022 m. d. Nr.

Vilnius

Lietuvos Respublikos Vyriausybė n u t a r i a:

Pakeisti Lietuvos Respublikos Vyriausybės 2004 m. rugpjūčio 19 d. nutarimą Nr. 996 „Dėl Saugomų teritorijų tipinių apsaugos reglamentų patvirtinimo“:

1. Pakeisti nurodytą nutarimą ir jį išdėstyti nauja redakcija (Saugomų teritorijų tipiniai apsaugos reglamentai nauja redakcija nedėstomi):

„Lietuvos Respublikos Vyriausybė

nutarimas

dėl saugomų teritorijų tipiniO apsaugos reglamentO patvirtinimo

Vadovaudamasi Lietuvos Respublikos saugomų teritorijų įstatymo 2 straipsnio 35 dalimi, Lietuvos Respublikos Vyriausybė nutaria:

Patvirtinti Saugomų teritorijų tipinį apsaugos reglamentą (pridedama).“

2. Pakeisti nurodytu nutarimu patvirtintus Saugomų teritorijų tipinius apsaugos reglamentus:

2.1. Pakeisti pavadinimą ir jį išdėstyti taip:

„saugomų teritorijų tipinis apsaugos reglamentAS“.

2.2. Pakeisti I skyriaus pavadinimą ir jį išdėstyti taip:

„I SKYRIUS

BENDROSIOS NUOSTATOS“.

2.3. Pakeisti 1 punktą ir jį išdėstyti taip:

„1. Saugomų teritorijų tipinis apsaugos reglamentas (toliau – Reglamentas) nustato valstybinių parkų, valstybinių rezervatų ir biosferos rezervatų planavimo schemose (ribų ir tvarkymo planuose), valstybinių ir savivaldybių draustinių, pajūrio juostos žemyninės dalies tvarkymo planuose išskiriamų kraštovaizdžio tvarkymo zonų kraštovaizdžio apsaugos, naudojimo ir tvarkymo reikalavimus.“

2.4. Pakeisti 3 punktą ir jį išdėstyti taip:

„3. Reglamente vartojamos sąvokos apibrėžtos Lietuvos Respublikos saugomų teritorijų įstatyme, Lietuvos Respublikos nekilnojamojo kultūros paveldo apsaugos įstatyme, Lietuvos Respublikos miškų įstatyme ir Lietuvos Respublikos teritorijų planavimo įstatyme.“

2.5. Pakeisti 6 punktą ir jį išdėstyti taip:

„6. Kraštovaizdžio tvarkymo zonų apsaugos, naudojimo ir tvarkymo reikalavimai gali būti detalizuojami pagal konkrečios vietos sąlygas ir ypatumus. Saugomai teritorijai ar jos daliai, kuriai suteiktas Europos Bendrijos svarbos saugomos teritorijos statusas, papildomai taikomi Bendrieji buveinių ar paukščių apsaugai svarbių teritorijų nuostatai, patvirtinti Lietuvos Respublikos Vyriausybės 2004 m. kovo 15 d. nutarimu Nr. 276 „Dėl Bendrųjų buveinių ar paukščių apsaugai svarbių teritorijų nuostatų patvirtinimo.“

2.6. Pripažinti netekusiu galios 7 punktą.

2.7. Papildyti 7¹ punktu:

„7¹. Saugomose teritorijose etnografinio regiono architektūros ir sodybų planavimo tradicijomis pagrįstus reikalavimus, saugomos teritorijos valdymo, apsaugos ir tvarkymo organizavimo ypatumus nustato saugomų teritorijų nuostatai.“

2.8. Pakeisti II skyriaus pavadinimą ir jį išdėstyti taip:

„II SKYRIUS

REIKALAVIMAI KONSERVACINĖS PASKIRTIES ŽEMĖS KRAŠTOVAIZDŽIO TVARKYMO ZONOMS“.

2.9. Pakeisti 9.1.1 papunktį ir jį išdėstyti taip:

„9.1.1. draudžiama ūkinė veikla, išskyrus atvejus, nurodytus Reglamento 9.1.4 papunktyje, taip pat gaisrų gesinimą, biologines ir profilaktines miškų sanitarinės apsaugos (išskyrus sanitarinius kirtimus, kurie draudžiami) priemones epizootijų ir masinio kenkėjų plitimo atvejais, kvartalinių linijų ir esamų kelių priežiūrą;“.

2.10. Pakeisti 9.3.1 papunktį ir jį išdėstyti taip:

„9.3.1. draudžiama naudoti gamtos išteklius ir vykdyti kitą ūkinę veiklą, išskyrus atvejus, nurodytus Reglamento 9.3.7 papunktyje, taip pat tvarkymo darbus, kuriais siekiama išsaugoti retas augalų, grybų ir gyvūnų rūšis ir bendrijas;“.

2.11. Pakeisti 11.2 papunkčio nuostatą iki dvitaškio ir ją išdėstyti taip:

„11.2. dirbtinai formuojamų materialiosios etnokultūros muziejų (skansenų) kraštovaizdžio tvarkymo zona. Tai specialiai atkurtų arba iš įvairių vietovių į vieną vietą sukeltų etnoarchitektūros paminklų kompleksas, kuriame veiklą reglamentuoja Lietuvos Respublikos muziejų įstatymas. Joje:“.

2.12. Pakeisti 12 punkto pirmąją pastraipą ir ją išdėstyti taip:

„12. Papildomi apribojimai gamtos ir kultūros paveldo objektų teritorijoms Reglamente nenustatomi. Jose gali būti išskiriamos šios kraštovaizdžio tvarkymo zonos:“.

2.13. Pakeisti III skyriaus pavadinimą ir jį išdėstyti taip:

„III SKYRIUS

REIKALAVIMAI MIŠKŲ ŪKIO PASKIRTIES ŽEMĖS KRAŠTOVAIZDŽIO TVARKYMO ZONOMS“.

2.14. Pakeisti 14.1.6 papunktį ir jį išdėstyti taip:

„14.1.6. miškas atkuriamas vadovaujantis Miško atkūrimo ir įveisimo nuostatais, tvirtinamais aplinkos ministro;“.

2.15. Pakeisti IV skyriaus pavadinimą ir jį išdėstyti taip:

„IV SKYRIUS

REIKALAVIMAI ŽEMĖS ŪKIO PASKIRTIES ŽEMĖS KRAŠTOVAIZDŽIO TVARKYMO ZONOMS“.

2.16. Pakeisti 20 punkto pirmąją pastraipą ir ją išdėstyti taip:

„20. Rekreacinės agrarinės teritorijos – tai agrarinės funkcijos nepraradusios mėgėjų sodo teritorijos, taip pat vaizdingos agrarinės paežerių ar paupių teritorijos, intensyviai naudojamos poilsiui. Išskiriamos šios kraštovaizdžio tvarkymo zonos:“.

2.17. Pakeisti 21.1 papunkčio nuostatą iki dvitaškio ir ją išdėstyti taip:

„21.1. bendrojo apsauginio ūkininkavimo kraštovaizdžio tvarkymo zona. Ji išskiriama nuo stambesnių vandens telkinių nutolusiose apsaugines (ypač buferines) funkcijas atliekančiose agrarinėse teritorijose, dažniausiai esančiose takoskyrinėse juostose, kuriose ūkininkaujama nepažeidžiant bendrųjų gamtinio karkaso teritorijų apsaugos tikslų, taip pat intensyvaus karsto apsaugos ir vizualinės apsaugos zonose. Pagrindinė tvarkymo kryptis – sukurti ir išlaikyti produktyvias agroekosistemas, užtikrinant gamtinio kraštovaizdžio stabilumą ir ekologinės kompensacijos galimybes. Joje:“.

2.18. Pakeisti 21.1.4 papunktį ir jį išdėstyti taip:

„21.1.4. leidžiama remontuoti esamas ir įrengti naujas sausinimo sistemas, išskyrus atvejus, numatytus Reglamento 21.1.2 papunktyje;“.

2.19. Pakeisti V skyriaus pavadinimą ir jį išdėstyti taip:

„V SKYRIUS

REIKALAVIMAI KITOS PASKIRTIES ŽEMĖS KRAŠTOVAIZDŽIO TVARKYMO ZONOMS“.

2.20. Pakeisti 25.1 papunkčio nuostatą iki dvitaškio ir ją išdėstyti taip:

„25.1. kraštovaizdžio išsaugančiojo tvarkymo zona, kuri išskiriama paminklinę vertę turinčiuose miestuose, miesteliuose, kaimuose ar jų dalyse, tvarkomuose konservavimo, restauravimo ir atkūrimo priemonėmis pagrįstu būdu, atitinkančiu Nekilnojamojo kultūros paveldo apsaugos įstatyme nustatytas restauravimo ir atkūrimo priemones. Joje:“.

2.21. Pakeisti 27.2 papunkčio nuostatą iki dvitaškio ir ją išdėstyti taip:

„27.2. sugriežtinto vizualinio reguliavimo kraštovaizdžio tvarkymo zona nustatoma gyvenvietėse ar jų dalyse, esančiose geologiniuose, geomorfologiniuose, hidrografiniuose ir kraštovaizdžio draustiniuose, vizualinės (regimosios), buferinės, ekologinės apsaugos, rekreacinio ir kito (gyvenamojo) funkcinio prioriteto zonose. Joje:“.

2.22. Pakeisti 27.2.1 papunktį ir jį išdėstyti taip:

„27.2.1. išlaikomas esamas vizualinis gyvenviečių pobūdis, nesodinami želdiniai, galintys užstoti ar trukdantys apžvelgti saugomus objektus ar kompleksus.“

2.23. Pakeisti 30 punkto pirmąją pastraipą ir ją išdėstyti taip:

„30. Eksploatacinės (gavybinės) paskirties žemės kraštovaizdžio tvarkymo zonos – gavybai naudojami durpynai, nerūdinių statybinių medžiagų karjerai ir vandenviečių teritorijos. Šios teritorijos tvarkomos pagal kasybos, naudingųjų iškasenų eksploatavimo technologijų reikalavimus; orientuojamasi į perspektyvinius, regeneravimo arba rekultivavimo poreikius. Papildomi apribojimai Reglamente nenustatomi. Išskiriamos:“.

2.24. Pakeisti 31 punkto pirmąją pastraipą ir ją išdėstyti taip:

„31. Pramoninės-komunalinės paskirties žemės kraštovaizdžio tvarkymo zonos – saugomose teritorijose esantys energetikos, pramonės, komunalinės infrastruktūros objektai. Šios teritorijos tvarkomos pagal atliekamų funkcijų technologijų ir reikiamos infrastruktūros kūrimo reikalavimus; gamybinių kompleksų veikla turi būti derinama su saugomų teritorijų apsaugos tikslais. Papildomi apribojimai Reglamente nenustatomi. Išskiriamos:“.

2.25. Pakeisti 32 punkto pirmąją pastraipą ir ją išdėstyti taip:

„32. Komunikacinės-inžinerinės paskirties žemės kraštovaizdžio tvarkymo zonos –saugomose teritorijose esantys stambesnių transporto ir inžinerinės infrastruktūros objektų sklypai. Šios teritorijos tvarkomos pagal atliekamų funkcijų, technologijų ir reikiamos infrastruktūros kūrimo reikalavimus; esamų objektų veikla turi būti derinama su saugomos teritorijos apsaugos tikslais ir griežtai kontroliuojama. Papildomi apribojimai Reglamente nenustatomi. Išskiriamos:“.

2.26. Pakeisti 33 punkto pirmąją pastraipą ir ją išdėstyti taip:

„33. Edukacinės paskirties žemės kraštovaizdžio tvarkymo zonos – saugomose teritorijose esantys mokslo ir muziejinių įstaigų kompleksų sklypai. Šios teritorijos tvarkomos mokslo ir švietimo plėtojimo reikmėms, jose skatinama kurti reikiamas lauko ekspozicijas, užtikrinamos edukacinio jų lankymo sąlygos. Papildomi apribojimai Reglamente nenustatomi. Išskiriamos:“.

2.27. Pakeisti 34 punkto pirmąją pastraipą ir ją išdėstyti taip:

„34. Gynybinės (karinės) paskirties žemės kraštovaizdžio tvarkymo zonos – saugomose teritorijose esančios teritorijos, skirtos krašto apsaugos tikslams. Jose galimi kirtimai keliams ir infrastruktūros objektams, numatytiems teritorijų planavimo dokumentuose, įrengti. Papildomi apribojimai Reglamente nenustatomi. Išskiriamos:“.

2.28. Pakeisti VI skyriaus pavadinimą ir jį išdėstyti taip:

„VI SKYRIUS

REIKALAVIMAI VANDENS ŪKIO PASKIRTIES ŽEMĖS KRAŠTOVAIZDŽIO TVARKYMO ZONOMS“.

2.29. Pripažinti netekusiu galios 37.1.1 papunktį.

2.30. Pakeisti 38.2 papunktį ir jį išdėstyti taip:

„38.2. intensyvaus apsauginio ūkininkavimo kraštovaizdžio tvarkymo zona nustatoma ne draustiniuose esančiuose stambiuose bendro naudojimo (bendrosios apsaugos) vandenyse, neturinčiuose specialių apribojimų. Reglamentas atitinka bendrąją šalyje nustatytą paviršinių vandens telkinių naudojimo tvarką, užtikrinančią jų, kaip gamtinio karkaso elementų, išsaugojimą ir svarbiausių ekokompensacinių funkcijų atlikimą.“

2.31. Pakeisti 39.2 papunktį ir jį išdėstyti taip:

„39.2. tvenkininio ūkininkavimo kraštovaizdžio tvarkymo zona, kuri nustatoma akvakultūros tvenkiniuose ir tvarkoma pagal žuvininkystės technologijų ir reikiamos infrastruktūros kūrimo reikalavimus, taip pat gali būti išskiriama tvenkininio ūkininkavimo kraštovaizdžio tvarkymo zona, nustatoma akvakultūros tvenkiniuose, esančiuose ypatingoje bioekologinėje situacijoje – paukščių migracijos keliuose. Joje gamybinė veikla papildomai turi būti derinama su migruojančios ornitofaunos apsaugos tikslais.“

Ministras Pirmininkas

Aplinkos ministras